**Timpul de-ar putea...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-ar place să-ți descos ușor conturul

Și formele subțiri să-ți dezvelesc,

Să caut fructe coapte trăgând șnurul

Cupelor roșii ce le-adăpostesc.

Portjartierul n-ar fi o problemă

Când sunt pătruns de-al dragostei fior,

Cu buzele te-aș mângâia pe stemă

Și-aș coborî vibrând către picior,

Când mă gândesc la viața asta scurtă,

Că-mi ești poem și pe de rost aș vrea

Să te învăț, că fluturii din burtă

Dansează polca. Timpul de-ar putea...

- Sub faldurile grele de mătase

Se rotunjesc ispitele-n corset,

Iar mâinile aleargă curioase

Pe catifeaua pielii. Incomplet

E visul meu atunci, când doar zefirul

Îmi dezveleşte sânii-nmuguriți

De gura ta ce-a-ncurajat delirul

Dorinţelor. De-o vreme mă alinţi

Și-ncet, încet îmi scoţi portjartierul.

Simţi coapsele-ncordate tremurând,

E uneori atât de-aproape cerul

Şi timpul stă pe loc, dar până când?

Ioan Grigoraș Liliana Trif